***** ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Ιουλίου 1989 με την οποία εγκρίνεται η χορήγηση ενισχύσεων από το Ηνωμένο Βασίλειο υπέρ της βιομηχανίας άνθρακα κατά το οικονομικό έτος 1989/90 (Το κείμενο στην αγγλική γλώσσα είναι το μόνο αυθεντικό) (89/584/ΕΚΑΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη την ίδρυση της Ευρωπαϊκής Κοινότητας Άνθρακα και Χάλυβα, την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1), Εκτιμώντας ότι: Ι Η κυβέρνηση του Ηνωμένου Βασιλείου γνωστοποίησε στην Επιτροπή με επιστολή της 3ης Φεβρουαρίου 1989, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις χρηματοοικονομικές παρεμβάσεις που προτίθεται να πραγματοποιήσει άμεσα υπέρ της βιομηχανίας άνθρακα κατά τη διάρκεια της χρήσης 1989/90. Με επιστολή της 19ης Μαΐου 1989 η κυβέρνηση του Ηνωμένου Βασιλείου παρέσχε εξάλλου, μετά από σχετική αίτηση της Επιτροπής στις 11 Απριλίου 1989, συμπληρωματικές πληροφορίες. Με την παρούσα απόφαση η Επιτροπή αποφασίζει για το ακόλουθο μέτρο: - ενίσχυση για τη μεταφορά της θέσης και του τόπου απασχόλησης, βάσει του άρθρου 6 της εν λόγω απόφασης που ανέρχεται σε 15 500 000 λίρες στερλίνες. Σύμφωνα με την ανακοίνωση της κυβέρνησης του Ηνωμένου Βασιλείου, το εν λόγω μέτρο ενίσχυσης αποβλέπει στη διευκόλυνση της αναδιάρθρωσης της βιομηχανίας άνθρακα στο Ηνωμένο Βασίλειο. Το μέτρο που προτείνει η κυβέρνηση του Ηνωμένου Βασιλείου υπέρ της βιομηχανίας άνθρακα ανταποκρίνεται στις διατάξεις του άρθρου 1 παράγραφος 1 της εν λόγω απόφασης. Η Επιτροπή πρέπει συνεπώς να αποφανθεί βάσει του άρθρου 10 της απόφασης για τη συμφωνία αυτού με τους στόχους και τα κριτήρια που αναφέρονται στην απόφαση καθώς και με την καλή λειτουργία της κοινής αγοράς. ΙΙ Το πρόγραμμα αναδιάρθρωσης που εφαρμόζεται στο Ηνωμένο Βασίλειο επέτρεψε την αισθητή βελτίωση της παραγωγικότητας και της ανταγωνιστικότητας της βιομηχανίας άνθρακα. Κατά τη διάρκεια των τελευταίων αυτών ετών οι ενισχύσεις που χορηγούνται στη βιομηχανία άνθρακα του Ηνωμένου Βασιλείου σημείωσαν αισθητή μείωση. Η ενίσχυση που αποτελεί το αντικείμενο της παρούσας απόφασης έχει μειωθεί κατά 40 % περίπου σε σχέση με τη χρήση 1985/86. Η ενίσχυση για τη μεταφορά της θέσης και του τόπου απασχόλησης αποτελεί ειδικό μέτρο που εφαρμόζεται ανεξάρτητα από τις ενισχύσεις που προβλέπονται στα άρθρα 3 έως 5 της απόφασης αριθ. 2064/86/ΕΚΑΧ. Ως εκ τούτου, η εν λόγω ενίσχυση συμβιβάζεται με τις διατάξεις του άρθρου 6 της απόφασης. Η παρέμβαση σκοπεύει να διατηρήσει στη βιομηχανία άνθρακα εξειδικευμένο προσωπικό στο πλαίσιο της αναδιάρθρωσης της βιομηχανίας. Λαμβανομένου υπόψη του μεταβατικού του χαρακτήρα και της ένταξής του στην αναδιάρθρωση της βιομηχανίας, το μέτρο αυτό ανταποκρίνεται στους στόχους και στις προϋποθέσεις του άρθρου 2 της εν λόγω απόφασης. Λαμβανομένων υπόψη όλων των ανωτέρω, οι προβλεπόμενες ενισχύσεις για τη χρήση 1989, όσον αφορά την τρέχουσα παραγωγή της βρετανικής βιομηχανίας άνθρακα, συμβιβάζονται με την καλή λειτουργία της κοινής αγοράς. Η παρούσα απόφαση δεν προδικάζει τη συμφωνία των διατάξεων ή συμφωνιών που διέπουν τις πωλήσεις άνθρακα παραγόμενου στο Ηνωμένο Βασίλειο στους παραγωγούς ηλεκτρικής ενέργειας, με τις συνθήκες. ΙΙΙ Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ η Επιτροπή πρέπει να εξασφαλίζει ότι οι εγκρινόμενες άμεσες ενισχύσεις προς την τρέχουσα παραγωγή ανταποκρίνονται αποκλειστικά στους σκοπούς που εκτίθενται στα άρθρα 3 έως 6 της εν λόγω απόφασης· για το λόγο αυτό η Επιτροπή πρέπει να ενημερώνεται για το ύψος και τον τρόπο κατανομής των ποσών που καταβάλλονται, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται στο Ηνωμένο Βασίλειο να καταβάλει από την 1η Απριλίου 1989, για τη χρήση 1989/90, ενισχύσεις για τη μεταφορά της θέσης και του τόπου απασχόλησης μέχρι ποσού 15 500 000 λιρών στερλινών. Άρθρο 2 Η κυβέρνηση του Ηνωμένου Βασιλείου κοινοποιεί στην Επιτροπή έως τις 30 Ιουνίου 1990 τα ποσά ενισχύσεων που πραγματικά καταβλήθηκαν κατά τη διάρκεια της χρήσης 1989/90. Άρθρο 3 Η παρούσα απόφαση απευθύνεται στο Ηνωμένο Βασίλειο. Βρυξέλλες, 19 Ιουλίου 1989.

[Source: multi_eurlex | Tokens: 3684]